**รมช.อุตฯ เร่งหารือหน่วยงานภาครัฐและภาคเอกชนในพื้นที่ เตรียมเสนอต่อที่ประชุม ครม.สัญจรเพชรบูรณ์**

จังหวัดเพชรบูรณ์ 17 กันยายน 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เป็นประธานการประชุมหารือกับหัวหน้าส่วนราชการและภาคเอกชนในพื้นที่กลุ่มจังหวัดภาคตะวันออกเฉียงเหนือตอนบน 1 และกลุ่มจังหวัดภาคเหนือตอนล่าง 1 พร้อมด้วย นายสันติ กีระนันทน์ ผู้ช่วยรัฐมนตรีประจำกระทรวงอุตสาหกรรม นางสาวนิสากร จึงเจริญธรรม นายทองชัย ชวลิตพิเชฐ รองปลัดกระทรวงอุตสาหกรรม นายพรเทพ การศัพท์ นายวีรศักดิ์ ศุภประเสริฐ ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ผู้บริหารระดับสูงของกระทรวงอุตสาหกรรม หน่วยงานภาครัฐ สำนักงานอุตสาหกรรมจังหวัด ศูนย์ส่งเสริมอุตสาหกรรมภาคและภาคเอกชนต่าง ๆ ในพื้นที่ภาคตะวันออกเฉียงเหนือตอนบน 1 และภาคเหนือตอนล่าง 1 เข้าร่วมประชุมเพื่อเตรียมความพร้อมข้อเสนอภาคเอกชนในการประชุม ครม. อย่างเป็นทางการนอกสถานที่ ครั้งที่ 7/2561 ณ จังหวัดเพชรบูรณ์

สำหรับประเด็นการหารือประกอบด้วยข้อเสนอจากภาคเอกชน 3 ประเด็น ดังนี้ 1.การจัดตั้งศูนย์พัฒนาต่อยอดนวัตกรรมไม้ผลและพืชผักเศรษฐกิจภาคเหนือตอนล่าง 1 (Creative and Innovation Center of Economy Fruit and Vegetable Processing) เป็นศูนย์กลางการวิจัยและพัฒนานวัตกรรมสำหรับการรับรองมาตรฐานของผลไม้ (Premium Fruit) และแปรรูปเป็นผลิตภัณฑ์อาหารและเครื่องสำอาง พร้อมทั้งจดทะเบียนสิ่งบ่งชี้ทางภูมิศาสตร์ผลไม้ และพืชผัก พัฒนานวัตกรรมการแปรรูปผลิตภัณฑ์อาหารและเครื่องสำอาง ผ่านการสนับสนุนเครื่องมือจากศูนย์ ITC พร้อมช่วยพัฒนา GMP CODEX (มาตรฐานอาหารปลอดภัย) ในโรงงานอุตสาหกรรมอาหาร และพัฒนาบรรจุภัณฑ์ด้านอาหาร ตลอดจนเชื่อมโยงกับสถาบันอาหารในการทดสอบผลิตภัณฑ์อาหาร และพัฒนา Future Food 2.การก่อตั้งศูนย์ Excellent Center เพื่อวิจัยและพัฒนาองค์ความรู้ด้าน SME “Sabai Dee Excellent Center for Local Development” เป็นศูนย์กลางการเชื่อมโยงกลุ่มจังหวัดในพื้นที่ภาคตะวันออกเฉียงเหนือ ตอนบน 1 และกลุ่มจังหวัดภาคเหนือตอนล่าง 1 ส่งเสริมและสนับสนุนการวิจัยและนวัตกรรมทางการเกษตรและขับเคลื่อนการสร้างองค์ความรู้ด้านการแปรรูป การตลาดและส่งเสริมสินค้าเกษตร เพื่อเพิ่มมูลค่าผลผลิตทางการเกษตรแก่เกษตรกรและประชาชนทั่วไปในเขตพื้นที่ และ 3.สนับสนุนให้พื้นที่จังหวัดบึงกาฬเป็นคลัสเตอร์ยางพารา (Rubber Economic Cluster) เพื่อสนับสนุนให้มีการพัฒนาเรื่องยางพาราอย่างครบวงจร สร้างมูลค่าเพิ่มให้กับผลผลิตยางพารา โดยการสนับสนุนฐานข้อมูลเชิงลึกอุตสาหกรรมผลิตภัณฑ์ยางพารา เพื่อให้ผู้ประกอบการใช้เป็นแหล่งข้อมูลให้สามารถปรับตัวได้ทันต่อสถานการณ์เศรษฐกิจโลก และ สมอ. จะทำหน้าที่ในการกำหนดมาตรฐานผลิตภัณฑ์ที่เกี่ยวกับยาง จำนวน 163 มาตรฐาน ครอบคลุมทุกกลุ่มผลิตภัณฑ์ ทั้งนี้ ข้อเสนอทั้ง 3 ประเด็นดังกล่าว กระทรวงฯ จะเร่งดำเนินการให้หน่วยงานที่เกี่ยวข้องไปพิจารณาขยายผล เพื่อให้สอดคล้องกับแนวทางการพัฒนาเศรษฐกิจและสังคมของกลุ่มจังหวัดต่อไป### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว